Viborg/Aarhus: Det er sjældent, at begivenheder i Guatemala har nogen særlig effekt i Aarhus eller Viborg, men det er ikke desto mindre tilfældet i disse dage.

Aarhus Musikskole har nemlig fået flere henvendelser, efter at det guatemalanske medie Nómada har bragt artikler om dirigenten Bruno Campo, hvor flere kvinder anklager ham for seksuelle overgreb.

De henvendelser har musikskolen sendt videre til Aarhus Kommune, som derefter har sendt dem til Østjyllands Politi, der nu skal i gang med at vurdere, om der er noget strafbart i henvendelserne.

Det oplyser både musikskolen og kommunen, mens man hos Østjyllands Politi bekræfter at have modtaget henvendelsen.

- Jeg kan bekræfte, at vi har fået overdraget en sag, og at der er en undersøgelse i gang, men udover det kan vi ikke sige noget endnu, siger Jakob Christiansen, der er kommunikationsrådgiver hos Østjyllands Politi.

Ingen af de tre har yderligere kommentarer til sagen.